DECRETO 128/2025, do 29 de decembro, polo que se aproba o Programa estatístico anual da Comunidade Autónoma de Galicia para 2026.
Consellería de Presidencia, Xustiza e Deportes — III. Outras disposicións — 07/01/2026

O Plan galego de estatística é, conforme o artigo 17 da Lei 6/2024, do 27 de decembro, de estatística de Galicia, o instrumento de ordenación e planificación da estatística galega. Para o seu desenvolvemento e execución, o Consello da Xunta, por proposta da persoa titular da consellería a que estea adscrito o Instituto Galego de Estatística, aprobará mediante decreto un programa estatístico que terá a vixencia dun ano natural, conforme establece o artigo 19 da citada lei.
O Plan galego de estatística 2022-2026, aprobado pola Lei 16/2021, do 20 de decembro, prevé que os programas estatísticos anuais inclúan a relación de operacións, actividades estatísticas e actividades de interese estatístico que satisfagan os seus obxectivos, e recolle para cada unha delas as características que se determinan no seu artigo 9. Ademais, os programas incluirán unha relación das actividades vencelladas coas liñas de actuación salientables do artigo 6.5.
En cumprimento do disposto no artigo 19 da Lei 6/2024, do 27 de decembro, de estatística de Galicia, o Instituto Galego de Estatística elaborou, en colaboración cos órganos estatísticos sectoriais, o proxecto do Programa estatístico anual 2026, que foi consultado co Consello Galego de Estatística, de acordo co previsto no artigo 14 da citada lei.
En virtude de todo o anterior, por proposta da persoa titular da Consellería de Presidencia, Xustiza e Deportes, e logo da deliberación do Consello da Xunta de Galicia na súa reunión do día vinte e nove de decembro de dous mil vinte e cinco,
Artigo 1.
Aprobación do Programa estatístico anual 2026
De conformidade co disposto no artigo 19 da Lei 6/2024, do 27 de decembro, de estatística de Galicia, e no artigo 3.2 da Lei 16/2021, do 20 de decembro, do Plan galego de estatística 2022-2026, apróbase o Programa estatístico anual da Comunidade Autónoma de Galicia para 2026. Este programa inclúe as operacións e as actividades estatísticas, entre elas, as resultantes de explotar a Base de datos sociodemográfica e as bases de datos empresariais previstas no artigo 25 da Lei 6/2024 e no artigo 7 da Lei 16/2021, así como as actividades de interese estatístico que dan cumprimento aos obxectivos do plan, realizadas polo Instituto Galego de Estatística, os órganos superiores da Administración xeral e as entidades públicas instrumentais do sector público autonómico, que coordinarán a súa actuación mediante os órganos estatísticos sectoriais.
Nos anexos I, II, III e IV recóllense, clasifícanse e descríbense as operacións e actividades programadas. No anexo V figuran as modificacións con respecto ao programa 2025.
Artigo 2.
Obxectivos informativos
Os obxectivos informativos do artigo 6 da Lei 16/2021, do 20 de decembro, do Plan galego de estatística 2022-2026, comprenden as metas de información, a obriga de considerar as perspectivas de xénero e idade e as liñas de actuación salientables.
1. Metas de información.
O plan recolle no anexo II as metas de información estatística, que constitúen os seus obxectivos específicos de información. Para cumprir estes obxectivos, prográmanse en 2026 as operacións e actividades estatísticas incluídas no anexo I deste decreto.
2. Perspectivas de xénero e idade.
As operacións e as actividades estatísticas programadas deberán ter en conta as perspectivas de xénero e idade. As incluídas no programa que recaden datos sobre persoas físicas deberanse recoller e difundir por sexo e grupo de idade, sempre que as restricións técnicas de segredo estatístico e a primacía da perspectiva de xénero o permitan.
3. Liñas de actuación salientables.
Dentro dos obxectivos informativos e como liñas de actuación salientables, a Lei 16/2021, do 20 de decembro, do Plan galego de estatística 2022-2026, encomenda impulsar o uso da información estatística dispoñible para mellorar o seguimento e a avaliación das políticas públicas e afondar na análise das seguintes materias: demografía, estrutura sociolaboral, estrutura sociocultural, cohesión territorial, conxuntura económica e estrutura económica. No anexo IV deste programa figuran as actividades de interese estatístico coas actuacións concretas que se deben realizar en 2026 para avanzar no obxectivo de incrementar o valor da información dispoñible. Xunto con esas, cómpre engadir outras actuacións de interese estatístico de carácter incipiente, vencelladas coas liñas de actuación salientables, que se presentan a seguir:
a) Liña de actuación salientable 1. Demografía.
Revisión da metodoloxía das proxeccións de fogares.
b) Liña de actuación salientable 2. Estrutura sociolaboral.
Aproximación ás persoas activas, ocupadas e paradas a partir de rexistros administrativos.
c) Liña de actuación salientable 5. Conxuntura económica.
Desenvolvemento de novos modelos de ecuacións de previsión macroeconómica a medio prazo.
d) Liña de actuación salientable 6. Estrutura económica.
– Análise de métodos e fontes para elaborar unhas contas ambientais e forestais en Galicia.
– Análise de métodos e fontes para elaborar unha conta satélite do turismo en Galicia.
– Análise de métodos e fontes para elaborar unhas contas distributivas do sector fogares.
– Estudo metodolóxico para a elaboración de indicadores de apoio aos plans directores de sectores industriais estratéxicos de Galicia.
– Análise de métodos e fontes para analizar o sector da defensa, seguridade e aeroespazo en Galicia.
– Estudo para definir indicadores sectoriais empresariais en Galicia.
– Estudo metodolóxico para investigar o desperdicio alimentario en Galicia.
– Estudo para incorporar á conta de produción doméstica de Galicia a nova edición da enquisa de emprego do tempo do INE.
e) Liña de actuación salientable 7. Seguimento e avaliación das políticas públicas.
– Análise das necesidades de información para o seguimento e avaliación de políticas públicas.
– Avaliación de políticas públicas mediante microdatos.
Artigo 3.
Obxectivos instrumentais
Para cubrir estes obxectivos e outros do plan, prográmanse en 2026 as actividades de interese estatístico incluídas no anexo IV deste decreto.
Artigo 4.
Obxectivos de calidade
Para cubrir estes obxectivos e outros do plan, prográmanse en 2026 as actividades de interese estatístico incluídas no anexo IV deste decreto.
Artigo 5.
Carácter das operacións estatísticas
As operacións incluídas nos programas anuais con proxecto técnico consideraranse oficiais após a publicación dos seus resultados.
Disposición adicional
As actuacións estatísticas deste programa realizaranse dentro das dispoñibilidades orzamentarias existentes no estado de gastos do orzamento da Comunidade Autónoma para 2026.
Disposición derradeira primeira
Facúltase a persoa titular da Secretaría Xeral da Oficina de Coordinación Económica da Presidencia para ditar cantos actos e medidas sexan necesarios para executar esta norma.
Disposición derradeira segunda
Esta disposición entrará en vigor o 1 de xaneiro de 2026.
Santiago de Compostela, vinte e nove de decembro de dous mil vinte e cinco
• Presidencia da Xunta
• Consellería de Presidencia, Xustiza e Deportes
2101-05-OE06 Explotación estatística do Rexistro de Parellas de Feito: en curso
• Consellería de Medio Ambiente e Cambio Climático
1101-02-OE06 Indicadores de seguimento das Directrices de ordenación do territorio: en curso
• Consellería de Educación, Ciencia, Universidades e Formación Profesional
2301-01-OE06 Estatística do ensino non universitario en Galicia: en curso
• Consellería de Política Social e Igualdade
2103-01-OE06 Estatística de familias numerosas: en curso
• Consellería de Economía e Industria
1107-04-AE06 Inventario forestal continuo de Galicia: distribución espacial das coberturas do solo de Galicia
• Consellería de Facenda e Administración Pública
2401-02-OE06 Persoal ao servizo da Administración autonómica: en cumprimento
• Consellería de Vivenda e Planificación de Infraestruturas
1101-01-OE06 Estado do planeamento urbanístico dos concellos: en curso
• Consellería de Sanidade
1204-01-OE06 Sistema de información sobre a calidade microbiolóxica das augas de baño: en curso
• Consellería de Cultura, Lingua e Xuventude
2601-01-AE06 Estatística de bibliotecas públicas
• Consellería de Emprego, Comercio e Emigración
2102-03-AE06 Galicia aberta: a emigración en cifras
• Consellería do Medio Rural
0007-01-OE06 Sistema de indicadores complementarios para o seguimento do Plan de desenvolvemento rural: en curso
• Consellería do Mar
3201-01-OE06 Explotación do Rexistro de Buques Pesqueiros da Comunidade Autónoma: en curso
• Instituto Galego de Estatística
0004-01-AE06 Panorama rural e urbano
Operacións e outras actividades do PEA 2026 que non se incluían no PEA 2025.
Operacións e outras actividades do PEA 2025 que non figuran no PEA 2026.
Operacións e outras actividades do PEA 2025 que se modifican no PEA 2026.
Cambios no estado ou no tipo das operacións e actividades: